Vrchol epidémie by mal prísť v júli, nakazených môže byť 170-tisíc ľudí
Podľa ministra zdravotníctva Mareka Krajčího nastane vrchol epidémie koronavírusu o 110 dní, teda v polovici júla. Nakazených by mali byť tri percentá populácie Slovenska. Infikovaných by malo byť o dva mesiace vyše 170-tisíc ľudí.
"Na Slovensku by za súčasných opatrení malo byť počas pandémie koronavírusu hospitalizovaných 7-tisíc ľudí s vážnymi príznakmi ochorenia COVID-19, cez tisíc ľudí by malo byť napojených na umelé pľúcne ventilátory," informoval o novej prognóze vývoja situácie minister zdravotníctva Marek Krajčí.
Zároveň dodal, že ide o výpočtový model, ktorý počíta so súčasnými prísnymi opatreniami, ktoré zaviedla vláda Igora Matoviča.
Minster vychádza z novej analýzy Inštitútu zdravotnej politiky. Podľa prvej analýzy malo byť nakazených až desať percent populácie. Štátni analytici prognózu pravidelne aktualizujú podľa aktuálnej situácie.